সাতসকালেই ফুল এনে দিয়েছিলেন এক অনুগামী। তা দিয়েই পুজো সারেন জেলের মন্দিরে। সূত্রের খবর, শুধু ফুল নয়, দু’টি মোবাইল ফোনও জোগাড় করেছিলেন ওই অনুগামী। এরপর ওয়ার্ডে পায়চারি করতে করতে খবরাখবর নিলেন নিজের বিধানসভা কেন্দ্র কামারহাটির ভোটের। ফাঁকে ফাঁকে চোখ রাখলেন টিভির পরদাতেও। আলিপুর জেলে সোমবার সারাটা দিন এভাবেই কাটালেন প্রাক্তন মন্ত্রী মদন মিত্র। যদিও মদনের ফোন ব্যবহারের কথা অস্বীকার করেছেন জেল কর্তৃপক্ষ।

ভোটের আগে কয়েকদিনের জন্য প্যারোল চেয়েছিলেন। কিন্তু মদনের সেই আবেদন খারিজ করে দেয় নির্বাচন কমিশন। বিরোধীদের অভিযোগ, নিজের বিধানসভা কেন্দ্রের ‘নিয়ন্ত্রণ’ হাতে রাখতে গত রবিবার, ভোটের ঠিক আগের দিন ‘অসুস্থতা’র অজুহাতে এস এস কে এম হাসপাতালে ভর্তি হওয়ার চেষ্টা করেছিলেন তিনি। কিন্তু শেষপর্যন্ত সে প্রচেষ্টাতেও সফল হননি সারদা-কাণ্ডে ধৃত মদন। ভোটের দিন জেলের মন্দির ওয়ার্ডেই বন্দি থাকত হল তাঁকে। অগত্যা, সেখান থেকেই ‘নিয়ন্ত্রণ’ হাতে রাখার আকুল চেষ্টা চালিয়ে গেলেন তিনি। 
জেল সূত্রের খবর, এদিন খুব সকালেই ঘুম থেকে উঠে পড়েন মদন। সহবন্দিদের দাবি, রাতে তেমন ঘুমোননি তিনি। চোখেমুখে উদ্বেগের ছাপ ধরা পড়েছিল রবিবার বিকেল থেকেই। এদিন ঘুম থেকে উঠে স্নান সেরে নিয়ে সাদা পাজামা ও সবুজ পা়ঞ্জাবি পরে মন্দিরে পুজো দেন মদন। কালীঘাট মন্দিরের পুজোর প্রসাদও যথাসময়ে মদনের কাছে পৌঁছে গিয়েছিল অনুগামী মারফত। জেল সূত্রের খবর, সাধারণত পরিবারের সদস্যদের কেউ না গেলে তাঁর জন্য জেলে খাবার পৌঁছে দেন ঘনিষ্ঠ এক অনুগামী। এদিন সেই অনুগামীই পুজোর ফুল ও দু’টি মোবাইল ফোন নিয়ে সাতসকালেই পৌঁছে যান জেলে। পুজো সারার পর কামারহাটিতে তাঁর তৈরি করে দেওয়া ‘ব্লু প্রিন্ট’ অনুযায়ী কাজ হচ্ছে কি না, তা ওই দু’টি ফোনের মাধ্যমে খোঁজ নেন তিনি। ফোনেই তাঁকে বেশ কিছু নির্দেশ দিতে শোনা গিয়েছে বলে সূত্রের খবর। 

নিজে জেলবন্দি থাকলেও ভোটযুদ্ধে নেমেছে তাঁর গোটা পরিবার। এদিন সকাল থেকে কামারহাটিতে উপস্থিত থেকে ভোটপ্রক্রিয়া তদারকি করেছেন তাঁর দুই ছেলে ও পরিবারের অন্য সদস্যেরা। মদন এদিন তাঁদের সঙ্গেও কথা বলেন। যদিও মদনের এই ফোন ব্যবহার করার কথা অস্বীকার করেছে কারা দফতর। এ প্রসঙ্গে এডিজি (কারা) অরুণ গুপ্ত জানান, ‘‘সকাল থেকেই এ বিষয়ে নজরদারি ছিল। তাঁর (মদনের) ফোন ব্যবহারের কথা আমার জানা নেই।’’ আরেক জেলকর্তার দাবি, এ ধরনের ঘটনা রুখতে আগে থেকেই সতর্ক করা হয়েছিল কারাকর্মীদের। এমনকী, জেল চত্বরের বাইরেও কোনও অবৈধ জমায়েত এদিন করতে দেওয়া হয়নি। যদিও, কারাকর্মীদেরই একাংশের দাবি, জেলের বাইরে অবৈধ জমায়েত রুখতে কর্তারা তত্পর থাকলেও মদনের গতিবিধির উপর রাশ ছিল না কর্তৃপক্ষের। ফলে অনায়াসেই কয়েকজন অনুগামী এদিনও মদনের সঙ্গে দেখা করতে গিয়েছিলেন। এমনকী, দিনের শেষে কামারহাটির অনুগামীরা তাঁদের ‘দাদা’র কাছে সারাদিনের ঘটনাক্রম ‘ব্রিফ’ করতেও গিয়েছিলেন বলে সূত্রের খবর। যদিও, সেই অভিযোগও অস্বীকার করেছেন জেল কর্তৃপক্ষ। এ বিষয়ে প্রতিক্রিয়া নেওয়ার জন্য, এদিন একাধিকবার মদনের ছোটছেলে শুভরূপের সঙ্গে যোগাযোগ করা চেষ্টা করা হলেও তিনি ফোন ধরেননি। ‘টেক্সট মেসেজে’রও উত্তর দেননি।